钦定古今图书集成/明伦汇编/官常典/第174卷 > 《封刘裕为宋公诏》前人
## 钦定古今图书集成/明伦汇编/官常典/第174卷 > 《封刘裕为宋公诏》前人

夫嵩岱配极，则乾道增辉；藩岳作屏，则帝王成务。是
以夏殷资昆彭之伯，有周倚齐晋之辅。鉴诸前典，仪
刑万代，翼治扶危，靡不繇此。太尉公命世天纵，齐圣
广渊，明烛四方，道光宇宙。爰自〈阙二字〉初迪，则投懃王
国；妖蝥孔炽，则功存社稷。固以四维是荷，万邦攸赖
者矣。暨桓元僭逆，倾荡四海，公深秉大节，灵武霆震，
弘济朕躬，再造王室，每惟勋德，铭于厥心。遂北清海
岱，南夷百越，荆、雍、稽服，庸、岷顺轨，克黜方难，式遏寇
虐。及阿衡王猷，班序内外，仰兴绝风，傍嗣逸业。秉礼
以整俗，遵王以垂训，声教远被，无思“不洽。爰暨木居
海处之酋，被发雕题之长，莫不忘其陋险，九译来庭。
此盖播诸徽策，靡究其详者也。”曩者永嘉不纲，诸夏
幅裂，终古帝居，沦胥戎卤，永言园陵，率土同慕。公明
发遐慨，抚机电征，亲董侯伯，棱威致讨。旗旝首涂，则
八表响震；偏师先路，则多垒云彻。旧都载清，五陵复
礼，百城屈膝，千落影从。自篇籍所载，生民以来，勋德
懋功，未有若此盛者也。昔周吕佐叡圣之主，因《三分之形，把旄仗钺，一时指麾，皆大启疆宇，跨州兼国。其
在桓文，方兹尤俭。然亦显被宠章，光锡殊品，况乃独
绝百代，顾邈前烈者哉！朕每弘鉴古训，思遵令图，以
公深秉冲挹，用阙大礼，天人引领，于兹六载。况今禹
迹齐“轨，九隩同文，司勋抗策，普天增伫。遂公高挹，大
愆国章，三灵眷属，朕实祗藉便宜，显达群望，允崇盛
典。其进位相国，总百揆，扬州牧，封十郡为宋公，备九
锡之礼，加玺绶远游冠，位在诸侯王上，加相国绿綟
绶。”